2.10.2017 1600/07.01.00/2017

Viite Manner-Suomen maaseudun kehittämisohjelman 2014-2020 arviointi

|  |  |  |
| --- | --- | --- |
|  | Asia | Osallistumishakemusohje kasvihuonekaasu- ja ammoniakkipäästöjen, hiilensidonnan sekä vesien ja maaperän tilaa edistävien toimenpiteiden arvioinnista maaseutuohjelmassa |

Maa- ja metsätalousministeriö (jäljempänä ”Hankintayksikkö”) pyytää ehdokkaita lähettämään osallistumishakemuksen neuvottelumenettelyyn Hilma-ilmoituskanavassa julkaistun hankintailmoituksen sekä tämän osallistumishakemusohjeen ja liitteiden 1–5 mukaisesti.

**1. Hankinnan kohde, tausta ja tavoitteet**

Hankinnan kohteena Manner-Suomen maaseudun kehittämisohjelman 2014-2020 (jäljempänä *maaseutuohjelma*) kasvihuonekaasu- ja ammoniakkipäästöjen hillintään, hiilensidontaan sekä vesien ja maaperän tilaa edistävien toimenpiteiden tuloksellisuuden ja vaikuttavuuden arviointi.

Hankinta on osa maaseutuohjelman arvioinnin toteuttamissuunnitelmassa kuvattuja arviointeja. Suunnitelma on luettavissa osoitteessa:

[www.maaseutu.fi/maaseutuverkosto/vaikutukset/arviointi/](http://www.maaseutu.fi/maaseutuverkosto/vaikutukset/arviointi/)

Hankinta koostuu kolmesta osasta, jotka ovat:

I: Tuloksellisuuden arviointi ja arviointikysymyksiin vastaaminen, joka tulee toteuttaa vertailukelpoisesti vuonna 2017 julkaistun kasvihuonekaasu- ja ammoniakkipäästöihin, hiilen sitomiseen sekä vesien ja maaperän tilaa edistävien toimenpiteiden tuloksellisuuden arvioinnin kanssa.

II: Vaikuttavuuden arviointi ja arviointikysymyksiin vastaaminen kirjallisuuden, tapaustutkimusten ja tuloksellisuusarvioinnin tulosten perusteella.

III: Arviointia varten tarvittavien tapaustutkimusten toteuttaminen.

Hankinnan kohde ja sitä koskevat vaatimukset on kuvattu alustavan tarjouspyynnön liitteessä (liite 4.1 Hankinnan kohde).

**2. Sopimuskausi**

Sopimuskausi alkaa sopimuksen allekirjoittamisella ja on voimassa, kunnes sopimusvelvoitteet on suoritettu. Sopimuskauden arvioitu alkamisajankohta on 2/2018.

Arvioinnin loppuraportti on oltava sisällöltään valmis tilaajalla luovutettavaksi 10/2019 mennessä.

**3. Hankintamenettelynä neuvottelumenettely**

Hankinta toteutetaan käyttämällä hankintalain 34–35 §:n tarkoittamaa neuvottelumenettelyä.

Hankinnassa noudatetaan lakia julkisista hankinnoista ja käyttöoikeussopimuksista (1397/2016, hankintalaki).

Hankintamenettelynä on neuvottelumenettely, koska hankintaan kuuluu suunnittelua ja hankinnan kohteen kuvausta ei voida laatia riittävän tarkasti viittaamalla standardiin, eurooppalaiseen tekniseen arviointiin, yhteiseen tekniseen eritelmään tai tekniseen viitteeseen.

Osallistumishakemuksensa jättäneiden ehdokkaiden joukosta valitaan kohdan 6 kuvaamalla tavalla ne tarjoajat, jotka kutsutaan osallistumaan neuvottelumenettelyyn.

Hankintayksikkö voi keskeyttää hankintamenettelyn osittain tai kokonaan perustellusta syystä.

Osallistumishakemuksen tai tarjouksen tekemisestä, neuvotteluista tai muusta menettelyyn osallistumisesta taikka siihen liittyneistä toimenpiteistä ei makseta tarjoajille korvausta.

Osallistumishakemusohjeen liitteenä ovat alustavat luonnokset seuraavista asiakirjoista:

* osallistumishakemuslomake (liite 1, palautetaan täytettynä)
* alustava tarjouspyyntö liitteineen (liite 4 ja sen alaliitteet)
* neuvottelukutsuluonnos (liite 5)
* alustava luonnos hankintasopimukseksi (liite 4.4)

**Alustavan tarjouspyynnön liitteellä 4.1 on kuvattu palvelua koskevat ehdottomat vaatimukset turkoosilla taustavärillä. Näistä vaatimuksista ei neuvotella hankintaprosessin aikana eikä niiden sisältöä muuteta, mutta niiden täsmentäminen on mahdollista. Muita osin kaikki edellä luetellut liitteet ovat hankintayksikön alustavia näkemyksiä ja asiakirjoja tullaan muuttamaan ja täsmentämään hankintaprosessin kuluessa.**

Hankintaan liittyvät tilaajan hankinta-asiakirjat ovat saatavissa suomen kielellä. Jos yritys haluaa tarjousasiakirjat muulla kielellä, käännättäminen ja siitä aiheutuvat kustannukset ovat yrityksen itsensä vastattavina.

**4. Neuvottelumenettelyn alustava aikataulu**

Hankintaprosessin vaiheet pääpiirteittäin ja alustavat aikataulut ovat seuraavat:

|  |  |
| --- | --- |
| **Vaihe** | **Arvioitu ajankohta** |
| Hankintailmoituksen, osallistumishakemusohjeen ja -lomakkeen, alustavan neuvottelukutsun ja alustavan tarjouspyynnön julkaisu | 5.10.2019 |
| Osallistumishakemusohjeeseen liittyvät kysymykset lähetettävä | 20.10.2017 |
| Osallistumishakemusten jättöaika  | **8.11.2017** |
| Tarjoajien valinta neuvottelumenettelyyn | **vk 46-47/2017** |
| Neuvottelukutsun ja siihen liittyvien asiakirjojen lähettäminen tarjoajille sekä alustavien tarjousten pyytäminen. | 20.11.2017 alkuviikko (alustava) |
| Alustavien tarjousten vastaanottaminen | 18.12.2017 (alustava) |
| Neuvotteluvaihe  | vk 2 /2018 |
| Lopullisen tarjouspyynnön lähettäminen tarjoajille.  | 19.1.2018 (alustava) |
| Tarjouspyyntöön liittyvät kysymykset lähetettävä hankintayksikölle |  |
| Tarjousten jättäminen  | 9.2.2018 (alustava) |
| Tarjousten tarkastaminen ja vertailu |  |
| Hankintapäätös ja päätöksestä ilmoittaminen  |  |
| Hankintasopimusten allekirjoitus  | tavoite: 2/2018 |

Tilaaja valitsee yhden (1) palveluntuottajan, jonka kanssa se tekee sopimuksen. Valittava palveluntuottaja voi olla myös tarjoajien muodostama ryhmittymä.

**5. Neuvottelumenettelyn kulku**

* 1. **Tarjoajien valinta neuvottelumenettelyyn ja neuvottelukutsu**

Hankintayksikkö tekee tarjoajien valinnasta erillisen päätöksen. Jäljempänä kohdassa 6 on kuvattu ehdokkaiden valinta. Neuvotteluihin valituille esitetään neuvottelukutsu ja ilmoitetaan tarkentunut neuvotteluaikataulu sekä pyydetään alustava tarjous.

Hankintayksikkö voi tarvittaessa valita tarjoajan ilman neuvotteluita alustavan tarjouksen perusteella.

* 1. **Neuvotteluvaihe ja lopullinen tarjouspyyntö**

Hankintayksikkö neuvottelee erikseen kunkin neuvottelukumppanin kanssa. Hankintayksikkö ei paljasta neuvottelukumppanin esittämiä ratkaisuja eikä luottamuksellisia tietoja.

Neuvotteluissa ja hankinnassa käytettävä kieli on suomi.

Neuvottelujen kuluessa suunnitelmaehdotuksia ja alustavaa tarjouspyyntöä ja sen liitteitä valmistellaan. Neuvottelujen tarkoituksena on saada tietoja, joiden perusteella voidaan laatia lopullinen tarjouspyyntö.

Neuvottelut voivat koskea kaikkia hankittavien palvelujen tuottamiseen liittyviä ratkaisuja ja ehtoja, lukuun ottamatta ESPD-lomakkeella kuvattuja palvelua koskevia ehdottomia vaatimuksia ja tarjouksen kokonaistaloudellisen edullisuuden perusteita.

Neuvottelujen päätyttyä hankintayksikkö pyytää kirjallisella tarjouspyynnöllä kirjallisen tarjouksen määräaikaan mennessä.

**6. Ehdokkaiden valinta neuvottelumenettelyyn**

Neuvottelumenettelyssä hankintayksikkö valitsee osallistumishakemuksen jättäneiden ehdokkaiden joukosta tarjoajat, joita pyydetään lähettämään alustava tarjous. Hankintayksikkö valitsee vähintään 3 tarjoajaa, mikäli vähimmäisvaatimukset täyttäviä ehdokkaita on riittävästi.

**6.1** **Toimittajaa koskevat vaatimukset ja esitettävät selvitykset**

Ehdokkaalle asetettujen soveltuvuusvaatimusten täyttyminen selvitetään yhteisellä eurooppalaisella hankinta-asiakirjalla (European Single Procurement Document, ESPD).

ESPD-lomakkeella ehdokas ilmoittaa, että

* + 1. sitä ei koske mikään pakollinen tai harkinnanvarainen poissulkemisperuste;
		2. se täyttää hankintalain 83 §:n mukaiset valintaperusteet (kelpoisuus harjoittaa ammattitoimintaa, taloudelliseen ja rahoituksellinen tilanne, tekninen ja ammatillinen pätevyys)

Täytä ESPD-lomake alla olevien ohjeiden mukaisesti ja liitä se osallistumishakemukseesi. Linkki ESPD-palveluun on <https://ec.europa.eu/tools/espd/>

Komission sähköistä ESPD-palvelua käytettäessä työvaiheet ovat tiivistetysti seuraavat:

1. Hankintayksikkö laatii [komission sähköisessä ESPD-palvelussa](https://ec.europa.eu/growth/tools-databases/espd/filter?lang=fi) ESPD-lomakkeen ja toimittaa XML-kooditiedoston ehdokkaille osallistumishakemusohjeen liitteenä (liite 2).
2. **Ehdokkaat** tallentavat tiedoston omalle koneelleen, lataavat sen takaisin ESPD-palveluun ja täyttävät kysytyt tiedot. Lopuksi **ehdokkaat** tallentavat täytetyn lomakkeen omalle koneelleen ja toimittavat uuden XML-kooditiedoston CD:lle tai DVD:lle tallennettuna tarjouksensa mukana hankintayksikölle. Hankintayksikkö on täsmentänyt ESPD-lomakkeen IV-kohdan soveltuvuusvaatimuksia erilliselle liitteelle (liite 3). Soveltuvuusvaatimusten täyttyminen ilmoitetaan ESPD-lomakkeella.
3. Mikäli ehdokas käyttää alihankkijoita tulee lisäksi jokaisen alihankkijan osalta toimittaa erillinen täytetty ESPD-lomakeen XML-kooditiedosto tarjouksen osana. Hankintayksikkö tarkastaa ehdokkaiden vastaukset lataamalla ehdokkaiden toimittamat kooditiedostot jälleen ESPD-palveluun.
4. Hankintayksikkö tarkastaa voittajaksi valikoituvalta tarjoajalta sekä ns. voimavara-alihankkijalta varsinaiset asiakirjat ja viranomaisselvitykset soveltuvuudesta ennen hankintasopimuksen allekirjoitusta.

Tarkemmat ohjeet löydät työ- ja elinkeinoministeriön verkkosivuilta löytyvästä julkaisusta sekä ESPD-palvelusta, jossa ESPD-asiakirjan laatimista on ohjeistettu kattavin inforuuduin.

<http://tem.fi/documents/1410877/2132242/ESPD-v%C3%A4line/248a72a3-8921-4f11-b316-d9df153b784c>

Jos yksi tarjoajista on osallistunut kilpailutuksen kohteena olevan palvelun valmisteluun, hankintayksikkö varmistaa, että tämä ei vaikuta tarjoajien tasapuoliseen ja syrjimättömään kohteluun. Hankintayksikkö toimittaa tällöin muille tarjoajille sen tiedon, jonka hankinnan suunnitteluun osallistunut tarjoaja on saanut hankinnan valmistelussa tai joka on syntynyt valmistelun tuloksena. Valmisteluun osallistunut tarjoaja voidaan sulkea tarjouskilpailusta viimesijaisena keinona, mikäli tarjoajien tasapuolista ja syrjimätöntä kohtelua ei muilla toimin pystytä varmistamaan.

Hankintayksikkö voi tarjoajien tasapuolisen ja syrjimättömän kohtelun varmistamiseksi toimittaa muille tarjoajille tiedot, jotka hankinnan suunnitteluun osallistunut tarjoaja on saanut hankinnan valmistelussa tai jotka ovat syntyneet valmistelun tuloksena. Valmisteluun osallistunut tarjoaja voidaan sulkea tarjouskilpailusta, mikäli tarjoajien tasapuolista ja syrjimätöntä kohtelua ei muuten pystytä varmistamaan.

Tarjouskilpailun voittaneen ja toimittajaksi valitun tarjoajan sekä ns. voimavara-alihankkijan on esitettävä hankintayksikölle mainitut todistukset tai selvitykset ennen hankintasopimuksen tekemistä. Hankintayksikkö hankkii tarvittavat Suomessa tai muussa Euroopan talousalueen valtiossa olevasta maksuttomasta tietokannasta tarjoajasta saatavat todistukset, selvitykset ja muut tiedot. Hankintayksikkö hyödyntää hankintayksiköllä olevat tarvittavat ajantasaiset asiakirjat.

* 1. **Ehdokkaiden vertailu ja tarjoajien valinta neuvottelumenettelyyn**

Jos vähimmäisvaatimukset täyttäviä ehdokkaita on enemmän kuin neuvotteluihin valittavia tarjoajia, hankintayksikkö vertailee osallistumishakemuksia ja **valitsee ehdokkaista vähintään 3 tarjoajaa** seuraavin perustein:

Ehdokkaan referenssit hankinnan kohdetta vastaavista palveluista

* Vertaillaan ESPD-lomakkeen kohdan IV osan c kohdan perusteella. Vertailussa huomioidaan referenssien vastaavuus hankinnan kohteena olevaan palveluun. Eduksi luetaan se, että referenssit liittyvät maatalouden ympäristö- ja ilmastovaikutuksista tai niitä selvittäviin arviointeihin. Mikäli ehdokas ilmoittaa enemmän kuin kolme (3) referenssiä, huomioidaan pisteytyksessä vain kolme viimeisintä referenssiä, eli referenssit joissa ylläpito on alkanut viimeisimpänä.

Lopuksi kunkin ehdokkaan saamat pisteet lasketaan yhteen ja ehdokkaat asetetaan paremmuusjärjestykseen. Neuvotteluihin valitaan vähintään 3 eniten pisteitä saanutta ehdokasta.

1. **Kysymykset osallistumishakemusohjeesta**

Hankinnasta kiinnostunut yritys voi pyytää lisätietoja sähköpostitse lähettämällä kysymykset osoitteeseen kirjaamo@mmm.fi. Suomenkieliset kysymykset on lähetettävä **viimeistään 20.10.2017 kello 16.15 mennessä**. Sähköpostin aihekenttään pyydetään kirjoittamaan *”Lisätiedot, neuvottelumenettely Dnro 1600/07.01.00/2017”.*

Ehdokkaiden tasapuolisen kohtelun takaamiseksi muulla tavoin esitettyihin kysymyksiin ei vastata.

Kysyjän nimeä tai muita ehdokasta koskevia tietoja ei ilmoiteta kysymysten ja vastausten yhteydessä.

Vastaukset kysymyksiin toimitetaan samansisältöisinä kysyjästä riippumatta kaikille vastaussähköpostiosoitteen ilmoittaneille. Vastaukset kysymyksiin julkaistaan hankintayksikön internetsivuilla osoitteessa [www.mmm.fi/hankintailmoitukset](http://www.mmm.fi/hankintailmoitukset).

Ehdokas on velvollinen huomioimaan kysymykset ja niihin annetut vastaukset sekä käyttämään hyväkseen mahdollisesti täsmennettyjä tietoja osallistumishakemusta jättäessään.

**8. Asiakirjojen julkisuus**

Hankinta-asiakirjojen julkisuus määräytyy hankintalain (Hankintalaki 1397/2016) 138 §:n ja viranomaisten toiminnan julkisuudesta annetun lain (JulkL 621/1999) mukaisesti.

Merkitse osallistumishakemukseen selkeästi liike- tai ammattisalaisuudet ja erota nämä tiedot selvästi muusta aineistosta osallistumishakemuksessa. Kirjaa lisäksi liike- ja ammattisalaisuudet osallistumishakemuslomakkeeseen, joka on osallistumispyynnön liitteenä 1.

Osallistumishakemusten avaustilaisuus ei ole julkinen.

**9. Osallistumishakemuksen toimittaminen**

Hankintayksikölle osoitetut suomenkieliset osallistumishakemuslomakkeet liitteineen on toimitettava maa- ja metsätalousministeriön kirjaamoon suljetussa kuoressa kokonaisuudessaan **viimeistään 8.11.2017 klo 16.15**.

Ehdokkaan tulee liittää osallistumishakemuksen kuoreen osallistumishakemus sähköisessä muodossa CD:lle tai DVD:lle tallennettuna.

Tarjousmerkintä ”Osallistumishakemus / RO / Pehkonen, Dnro 1600/07.01.00/2017” pyydetään mainitsemaan kirjekuoressa. Määräajan jälkeen saapuneita osallistumishakemuksia ei oteta huomioon.

Postiosoite: Maa- ja metsätalousministeriön kirjaamo, PL 30, 00023 VALTIONEUVOSTO

Käyntiosoite: Valtioneuvoston jakelukeskus, Ritarikatu 2 b, 00170 HELSINKI

**10. Osallistumishakemuksen tekemistä koskevat vaatimukset**

**10.1 Osallistumishakemuksen kieli**

Osallistumishakemus liitteineen tulee olla laadittu suomeksi.

**10.2 Ryhmittymänä tarjoaminen**

Osallistumishakemus ja tarjous voidaan jättää ryhmittymänä. Ryhmittymällä tarkoitetaan yritysten yhteistyötä hankintasopimuksen saamiseksi.

Osallistumishakemuksessa tulee ilmoittaa, että hakemus on tehty ryhmittymänä. Myös ryhmittymän jäsenet tulee ilmoittaa osallistumishakemuksessa. Kaikki osallistumishakemusohjeen ja sen liitteiden sekä tarjouspyynnön ehdokasta ja tarjoajaa koskevat vaatimukset koskevat myös ehdokkaana tai tarjoajana olevaa ryhmittymää, ellei toisin ole mainittu.

Ehdokkaan määräysvallassa olevien konserniyhtiöiden voimavaroja ei automaattisesti pidetä ehdokkaan itsensä voimavaroina. Jos ehdokas haluaa vedota määräysvallassaan olevien konserniyhtiöidensä voimavaroihin, on osallistumishakemus ja tarjous tehtävä ryhmittymänä, jossa ko. voimavaroja luovuttavat konserniyhtiöt ovat mukana.

Ryhmittymän on kyettävä viimeistään sopimuksen allekirjoitushetkellä osoittamaan yksi organisaatio, joka hoitaa kaiken yhteydenpidon tilaajan kanssa. Kuitenkin kaikki ryhmittymän jäsenet yhdessä vastaavat sopimusvastuista allekirjoittamalla hankintasopimuksen.

Ryhmittymän on sitouduttava siihen, että tarjouksessa nimetyt ryhmittymän jäsenet ovat käytettävissä hankinnan toteuttamiseen, mikäli ryhmittymä tulee valituksi.

* 1. **Ulkomainen ehdokas**

Ulkomaisen ehdokkaan on toimitettava vaatimuksissa tarkoitetut tiedot sijoittumismaansa lainsäädännön mukaisella rekisteriotteella, vastaavalla muulla todistuksella tai muulla yleisesti hyväksytyllä tavalla kuten antamalla sijoittumismaan lainsäädännön mukainen valaehtoinen tai vakuutuksella vahvistettu ilmoitus.

* 1. **Alihankkijoiden käyttäminen**

Ehdokas voi käyttää hankinnan toteuttamiseen alihankkijoita riippumatta niiden välisten suhteiden oikeudellisesta luonteesta, mutta ehdokkaan on osoitettava näyttö alihankkijoiden käytettävyydestä.

Jos ehdokas vetoaa alihankkijan voimavaroihin, kyseisen alihankkijan on tosiasiallisesti osallistuttava hankinnan toteuttamiseen. Ehdokkaalla ei ole oikeutta ilman pätevää syytä vaihtaa alihankkijaa, jonka voimavaroihin ehdokas on vedonnut osallistumishakemuksessa.

Ehdokkaan on osoitettava hankintayksikölle taloudellista ja rahoituksellista tilannetta ja teknistä suorituskykyä koskevien sekä muiden vaatimusten täyttyminen. Näyttövelvollisuus tilaajan esittämien vaatimusten täyttämisestä on siihen vetoavalla ehdokkaalla tai niiden ryhmittymällä. Todisteena voidaan esittää sitoumus, jolla osoitetaan, että vaaditut edellytykset täyttävät voimavarat ovat ehdokkaiden tai tarjoajien taikka ryhmittymän käytettävissä.

Tilaaja arvioi näytön riittävyyden vaatimusten täyttymisestä ja tarkistaa takeet siitä, että ehdokkaan resurssit ovat käytettävissä koko sen ajan, jonka sopimus kattaa.

* 1. **Hankintamenettelystä poissulkeminen**

Ehdokas, joka syyllistyy hankintalain vastaiseen menettelyyn ja/tai väärien ja/tai puutteellisten tietojen antamiseen, voidaan sulkea pois hankintamenettelystä. Hankintamenettelyn ulkopuolelle voidaan sulkea ehdokas, jota koskee hankintalain 81 §:ssä tarkoitettu poissulkemisperuste.

Hankintamenettelystä suljetaan pois ne ehdokkaat, jotka eivät täytä ehdokkaan soveltuvuudelle asetettuja vähimmäisvaatimuksia.

Hankintamenettelystä suljetaan pois myös ehdokas, joka on syyllistynyt tai jonka edustus-, päätös- tai valvontavaltaa käyttävä henkilö on syyllistynyt julkisista hankinnoista annetun lain 80 §:ssä mainittuihin rikoksiin.

Mitä ehdokkailta vaaditaan osallistumishakemuksen jättämisen hetkellä, vaaditaan myös myöhemmin tarjouksen tekemisessä. Ehdokas, joka tarjouksentekohetkellä ei täytä soveltuvuuden vaatimuksia, suljetaan lopullisessa tarjouskilpailussa ulkopuolelle.

**11. Päiväys ja allekirjoitus**

Helsingissä 2 päivänä lokakuuta 2017

Maatalousneuvos, yksikön päällikkö Taina Vesanto

Erityisasiantuntija Eero Pehkonen

LIITTEET

Liite 1. Osallistumishakemuslomake (palautettava täytettynä)

Liite 2. ESPD (XML-kooditiedosto) (palautettava täytettynä)

Liite 3. ESPD-lomakkeen tarkennus

Liite 4. Alustava tarjouspyyntö liitteineen (luonnoksia täydentyvät neuvotteluprosessin aikana)

Liite 5. Neuvottelukutsuluonnos